Kolontos Palkó

Benedek Elek meséje
Becker András feldolgozásában

 Egyszer volt, hol nem volt, élt e nagy Magyarország kicsiny falujában egy módos gazda Zsákodi uram. Élete teljében lévő vidám ember volt ő, csak egy dolog bántotta, keserítette - de az nagyon. Valamikor úgy fél emberöltővel ezelőtt, amikor a felesége meghalt nagy keserűségében, még nagyobb bánatában beleejtette pipáját a kútba. Ott zsémbelt felette
„ hogy az ördög vigye el azt a pipát ” amikor is megjelent a Veres pofájú és megkérdezte :
- Kell-e vissza a pipa gazduram?
- Hát mán’ hogyne kéne !
- Adom is, ha letelt a fizetsége! Az pedig legyen az : Minden holdtöltekor egy zsák őrölt
 tiszta búza kikészítve, hogy csak vinni kelljen. Küldöm érte majd a fiamat.

 Azzal az ördög eltűnt, mintha ott sem lett volna. Ettől a naptól fogva Zsákodi uraméknál nem kelt meg a tészta. Csirízes maradt, mászkos és kemény. Hiába adta minden holdtöltekor a zsák lisztet az ördögnek. Ahogy teltek-múltak az évek – ezt észrevette leánya Juliska gyarapodásán is – egyre jobban bosszantotta, hogy a pipát az ördög csak nem adja, sőt újabb kívánsággal áll elő. A fiának akarja Juliskát. Ezt hallva Zsákodi Uram igen nekikeseredett! Mi lesz ővele, ha egy szem leányát az ördög veszi feleségül ? Fennhangon így kesergett :
 A Juliskát azt nem adom ! Nem és nem, ha addig élek is !
 Lakott a szomszédban egy dolgos özvegyasszony, akinek legnagyobb bánata az volt, hogy fia a Palkó, akit a falu csak Kolontosnak hívott olyan lusta volt, hogy sokszor még a déli harangszó is az ágyában találta. Hiába vizsgáltatta meg a doktorral, az sem tudott gyógyírt a felhőbámulásra. Nem vette sok hasznát az asszony az egy szem fiának, hiszen az csak farigcsálni szeretett, bolondságokat kitalálni, haszontalanságokat művelni. No meg sündörögni a Juliska körül!
 Zsákodi uramnak ez jött kapóra! Egy szép napon fel is kereste az özvegyasszonyt. Mondja meg a Kolontos Palkónak : estétől ő vigyáz a malomra, s benne a búzára, ’s oda nem adhatja senkinek! De bíz a faluban már mindenki tudta, hogy Zsákodi uram malmába jár az ördög! De nem csak a verespofájútól féltek, hanem Zsákodi uramtól is. Így mit volt mit tenni Palkónak mennie kellett. De hiszen ment ő szíves örömest, nem félt ő az ördögtől - a Juliska kedvéért meg kiváltképp. Palkónak megvolt a magához való sütnivalója, tudta hogyan járjon túl az ördög eszén! De a tervéhez szüksége volt a Nándira. Nándi kint lakott a faluvégen és olyan okos volt, mint a sün. Így aztán ketten várták este a verespofájút.
 Jött is az hatalmas léptekkel! Csakúgy zengett belé a föld! Palkóék szerencséjére nem fért be a malomba, csak a fejét dugta be az ablakon! Így könnyű szerrel elbánhattak vele. Először Palkó szenteltvízzel hintette be az ördögöt - mert attól fél az, mint más a pokoltúl - aztán Nándi segítségével a hatalmas péklapáttal bírták megfutamodásra, hogy csak úgy prüszkölt dühében, ’s hogy több sérelem ne érhesse még a csibukot is visszaszolgáltatta a verespofájú!
 Volt nagy öröm Zsákodi uram házában! A lakodalom sem maradt el! Tartott vagy hét nap, hét éjszaka.
 No azóta sütnek újra finom lágy kenyeret Zsákodi uraméknál, ’s ki is lehetne más, aki dagasztja, keleszti, ’s jó szívvel felszeli, mint Palkó legféltettebb kincse : Juliska.